ইম্ফাল, দিসেম্বর ১০:চহী অসিগী মৈতৈ চনুগী মিংথোল সুরেনসংবম মঙালৈমা চনুনা ফংখ্রে।  লোয়ননা অনীশুবা মৈতৈ চনুগী মিংথোলনা পিরেল চনু অরাম্বমনা ফংখি অদুগা এলাংবম মিনাকুমারীনা অহুমশুবী মৈতৈ চনুগী মিংথোল ফংখ্রে হায়রি।  মৈতৈ চনুগী মিংথোল ফংখ্রবী মকোক মথং তাখ্রবশিংদা মথং মনাও নাইনা শেলগী মনা ওইনা লুপা লাখ অমা, লিশিং ৭০ অমদি লিশিং ৫০ য়াওনা মখোয় ৩ দা কজেংলৈ, মিংথোল ফি, মনা ফি, মমেন্টো অমদি শক্তাকচেশি খুৎশিন্নখি।  হন্দক চহী কুমজা ২০২২ গী পাঙথোকখিবা মৈতৈ চনুগী চাঙদম্নবা অদুদা কন্টেষ্টেন্ট ১৬ না শরুক য়াখি।
 পাঙথোকখিবা মৈতৈ চনুগী চাংদম্নবা অদুদা তাঙ্কক অহুম থোক্না খায়দোক্তুনা মীথোই মীহেন তান্নখি।  লোয়ননা চাংদম্নবা অসিদা থৌগল লোনচৎ ফজবদা করাম দিতা চনু, নিংথিবী খোঙথাংদা হাওবীজম কবিতা, নিংথিবী শম্লাংদা লৈতান্থেম অইংবি, শুমহৎপী মীনোক্তা পিরেল চনু অরাম্বম অমদি ইচঙ থৌনা ফবীদা নিকীতা ওইনামদা হায়রিবা টাইটেলশিং অসিগী মনা পীখি।
 লাইনিংথৌ সনামহী সনা পুঙ (এল এস এস পি) না শীন্দুনা মঙাশুবা মৈতৈ চনু ২০২২ শকহেনবী তান্নবগী গ্রান্দ ফাইনেল পেলেস কম্পাউন্দদা লৈবা চন্দ্রকৃত্তি ওদিটোরিয়ামদা পাঙথোকখি।  মৈতৈ চনুগী চাংদম্নবা অসিদা মীতৈ ট্রেদিসনেল দান্স টিচিং স্কুল এন্দ পার্ফোমিং সেন্টারগী ফাউন্দার প্রেসিদেন্টসু ওইরিবা জৱাহরলাল নেহেরু মনিপুর দান্স একাদেমী (জেন এন এম দি এ) গী রিটায়ার্দ সিনিয়র গুরু পদ্মশ্রী ডা.  ইলম ইন্দিরা, ইন্টারনেসনেল এৱার্দি থিয়েটার এন্দ দ্রামাটিক আর্টস, প্লেরাইটার ক্রিটিক্স বুধ চিংথাম অমদি উমংলাই কনবা লুপ (উকল) গী কনভিনারসু ওইরিবা কালচারেল এক্টিভিষ্ট মুতুম মনিতোন মীতৈনা জুরি মেম্বারশিং ওইনা শরুক য়াখি।  হন্দক চহীগী পাঙথোকখিবা মৈতৈ চনু চাংদম্নবগী থৌরম অদুদা শরুক য়াখিবীশিংনা মৈতৈগী চৎনলোনচৎশিং তম্বা ফংবগীদমক হরাওবা ফোঙদোক্নখি। 